# 76. Melissa officinalis L. - Citromfű [Labiatae - Ajakosak].

a: Virágos szárrészlet b: Szártő és gyökérzet c: Virág oldalról (nagyítva) d: Csésze szemben (nagyítva) e: Makkocska (nagyítva) f: Csíranövény. | Évelő, 40-50 cm magas, illatos növény. Levelei tojásdadok durván csipkés-fűrészesek, nyelesek. Az egész növény pelyhes és kissé bozontos. A virágzata álörvös, egy-egy örvben 10-20 virággal. Pártája ajakos, fehér vagy pirosló. Hegyvidéki mediterrán faj, mely keletre Délnyugat-Szibériáig, délre Perzsiáig, Turkesztánig terjed. A Földközi-tenger nyugati részén és az Alpok vidékén valószínűleg csak behurcolt. Terem hazánkban is, részben elvadultan. A középkor óta kedvelt illatos gyógynövény, dísznövény és mézelő növény. Kultúrában napos helyen is megél, talajban nem válogatós, de inkább a középkötött, mélyrétegű, tápdús talajt kedveli. Szárított levele drog; illó olaját a virágzó föld feletti részéből párolják. Erős citromillata ellenére is csak igen kevés illó olajat tartalmaz (0,01-0,1 %).