# 168. Trisetum flavescens (L.) Beauv. - Aranyzab [Gramineae - Pázsitfű-félék].

a: Buga b: Szártő. | Évelő, bokros növésű aljfű. Magassága 40-60 cm, szára hengeres, szőrös, alul térdes. A levél és hüvelye szőrös, nyelvecskéje rövid. Virágzata sokvirágú terebélyes buga, sárgás füzérekkel, ezekben az egyes virágok tövén rövid szőrök állnak. A külső toklász hátából erősen csavarodott, térdszerűen görbült szálka nő. A buga egyenetlenül érik, magja könnyen pereg. Circumpoláris faj, nálunk kaszálóréteken és hegyi réteken társulásalkotó. Táperős, meszes talajon fejlődik jól, az öntözést meghálálja. Termesztése Közép-Franciaországból terjedt el. Németországban a hegyvidéki zöldmező-gazdálkodásban nagy jelentősége van; nemesítésével is Németországban kezdtek foglalkozni. Kiváló minőségű kaszálófű, sarjúja is igen jó. Korán kihajt, gyorsan fejlődik.