# 110. Armoracia rusticana Guenth., Mey., Scherb. - Torma (Közönséges torma) (Syn.: Armoracia lapathifolia Gilib.) [Cruciferae - Keresztesvirágúak].

a: Gyöktörzs az első levelekkel b: Gyöktörzs keresztmetszete c: Későbbi tőlevelek d: Virágos szárrészlet. | Évelő növény. Földbeli hajtása függőleges gyöktörzs (rizóma), mely erősen megvastagszik. Tőlevelei nagyok, keskenyhosszúkásak, csipkés élűek, az alsó szárlevelek gyakran fésűsen szeldeltek. Virágzata összetett sátorozó fürt, virágai fehérek. Termése rövid becő. Hazája Délkelet-Európa és a vele határos nyugat-ázsiai terület. Egész Európában termesztésből elvadultan is előfordul. Termesztik Európán kívül Észak-Amerikában, Chilében, Újzélandban, Japánban. Valószínűen először a szláv népek termesztették, a XII. századtól Közép-Európában is. Magyarországon jelenleg főként Nagy-Budapest övezetében, Győr, Debrecen, Makó és Nagykáta környékén termesztik. Legjobban homoktalajokon vagy könnyű vályogtalajokon művelhető. Gyöktörzsét reszelve főleg húsételek mellé használják, de főzeléket, mártást is készítenek belőle. Előnyös gyógyhatása is van. Csípős izét mustárolaj-glikozid adja.