# 91. Solanum aviculare Forst. - Madárcsucsor [Solanaceae - Burgonyafélék].

a: Virágos szár b: Terméses hajtás c: Mag (nagyítva) d: Csíranövény. | Egyéves, erőteljes, 1-2 m magas, dúsan elágazó növény, levelei szárnyasan szeldeltek. Virágzata fürt, 1,5-2 cm átmérőjű virágai sötét ibolyáskékek. Mogyoró nagyságú bogyói éretten sárgás-narancsszínűek. Indiában, Ausztráliában és Új-Zélandban honos. Nálunk 1953-ban kezdtek vele termesztési kísérleteket végezni. Jó táperőben levő szántóföldön jól megterem. Hormon-alapanyagot szolgáltató szteránvázas vegyülete a szolaszodin, melynek előállítására mind a leveles ágvégek, mind a még be nem érett zöld bogyók alkalmasak. Gyógyszeripari termesztése előtt csupán dísznövény volt.