# 119. Cucumis sativus L. - Uborka (2/3-ra kicsinyítve) [Cucurbitaceae - Tökfélék].

a: Virágos szárrészlet b: Csíranövény c: Fiatal termés d: Kifejlett termés e: Termés keresztmetszete. | Egyéves, heverő vagy kapaszkodó szárú növény. Levele tenyeresen karéjos. A virágok egylakiak, aranysárgák. Az egész növény serteszőrös. Termése henger alakú kabaktermés. Őshazája India, Kína. A meleg és mérsékelt területeken világszerte kerti vagy mezőgazdasági művelésben elterjedt. Ősi kultúrnövény, Indiában legalább 3000 éve termesztik. Termesztették a görögök és rómaiak is. Magyarországra a XIII. században került. Legfontosabb uborkatermesztő tájunk Nagykőrös és Kecskemét vidéke. Magtermesztése főleg Szabolcs megyében és a Bodrogközben folyik. A tápanyagban gazdag, humuszos vályogtalajokat szereti legjobban, kötött hideg talajokon gyengén fejlődik. Salátának és savanyítva használják, újabban a konzervipar céljaira is nagyobb tömegben termesztik. Számos változata és termesztett fajtája ismeretes.