# 121. Helianthus tuberosus L. - Csicsóka (2/3-ra kicsinyítve) [Compositae - Fészkesvirágzatúak].

a: Virágos szár b: Kaszattermés (nagyítva) c: Gyökérzet gumókkal d: Színes gumójú változat e: Csíranövény. | Évelő takarmány- és ipari növény. Gyöktörzse körte alakúan megvastagodott, ehető. Szára 1-2 m magas, pelyhes-borzas. Levele a napraforgóéhoz hasonló, alul finoman pelyhes. A fészek csöves virágai sárgák. Nálunk későn virít, kaszattermése nem érik be. Hazája Észak-Amerika, ahol az őslakosság régóta termeszti. Amerika felfedezése után hamarosan meghonosodott Európában: először Franciaországban, majd Olaszországban. Magyarországra a burgonyát megelőzve kerülhetett, és az 1800-as évek elején már jól ismert és többfelé előforduló növény volt. Kisebb mértékben sokfelé termesztik. Legjobban a középkötött, táperős talajokban fejlődik. Gumói takarmánynak alkalmasak. A cukor- és szeszipar számára fontos nyersanyag, újabban diabetikus betegek számára is fogyasztható szörpöt készítenek belőle.