# 89. Solanum tuberosum L. - Burgonya (Krumpli). Gumók szemben, oldalnézetben, hosszmetszetben és a gumó fénycsírája

a: "Gülbaba" b: "Margit" c: "Aranyalma" | Termesztésben nálunk egyéves. Föld alatti szárán, a tarackjain gumókat fejleszt. Föld feletti szára szögletes, 30-90 cm magas. Szárnyalt levelein a nagyobb szárnyak kisebbekkel váltakoznak. Virágzata bogernyős fürt, a virág pártája kerék alakú, fehér vagy halványlila. Termése bogyó. Őshazája Dél-Amerika: Peru, Bolívia, Kolumbia, Dél-Chile. Európába a XVI. század folyamán került. Először Spanyolországban honosodott meg. Magyarországra a XVII. század közepén került, és termesztése csak a XVIII. század végén terjedt el. Ma minden világrészen termesztik. Fő burgonyatermesztő államok Európában: Lengyelország, Németország, Belgium, Csehszlovákia. Magyarországon fő termesztési tájai Szabolcs, Somogy, Tolna, Komárom, Győr megyék és Mohácssziget. A homok- és könnyű vályogtalajokat kedveli, melyek savanyú kémhatásúak. Számos fajtáját termesztik az ország vetésterületének mintegy 5-6%-án. Igen fontos étkezési, takarmány- és ipari növény. Nemcsak ételként fogyasztják, hanem a kenyérhez is adagolják. Értékes takarmány és tápszer. Fontos szeszgyártási alapanyag (szesz, glicerin stb.), továbbá jelentős a keményítőiparban (dextrin, ragasztó, kikészítő anyag, burgonyacukor stb.).