# 77. Satureja hortensis L. - Csombord (Borsfű) [Labiatae - Ajakosak].

a: Virágzó növény b: Levélcsúcs (nagyítva) c: Kinyílt virág (nagyítva) d: Terméses csésze (nagyítva) e: Csíranövény; egy sziklevél külön (nagyítva) f: Makkocska (nagyítva). | Egyéves, dúsan ágas, illatos növény. Csak 10-25 cm magas, tövénél elfásodó. Levelei majdnem ülők, szálas-lándzsásak, virágzata 1-5-virágú álörvökből álló leveles álfüzér. Pártája fehéres-lilásrózsaszín, vöröspettyes. Kelet-mediterrán származású, de az egész Földközi-tenger vidékén meghonosodott. A középkor óta kedvelt gyógynövény, ma jelentősége csökkent. Nagyban meleg fekvésű, laza szerkezetű, táperőben gazdag, szántóföldi talajokon termesztik, kicsinyben konyhakertekben kultiválják. Fűszerként virágzó hajtásait gyűjtik, ebből párolják illó olaját is. Ételek fűszerezésére, és a népies gyógyászatban használják.