# 100. Brassica nigra (L.) Koch - Fekete mustár (Francia mustár) [Cruciferae - Keresztesvirágúak].

a: Becőtermés b: Mag (nagyítva) c: Virágos szár d: Alsó levél e: Gyökér f: Csíranövény. | Egyéves növény. Szára 1,5 m magasra is megnő. Levélzete sűrű, levelei nyelesek, ékvállúak, az alsók lantosak, igen nagy végkaréjjal. Virágzata a szár és ágak végén álló sátorozó fürt. Virágai illatosak, szirmai élénksárgák. Becőtermése hengeres, 1,5-2 cm hosszú, a virágzati tengelyhez simul. Magja vörösesbarna. Kelet-mediterrán származású, nálunk gyakran elvadultan is található. Az ókor óta használatos fűszer-, olaj- és gyógynövény. Talajban nem válogatós, a búza-talajokon jól megterem. Kedveli a mészben gazdag, kötöttebb vagy humuszos homoktalajokat. Hatóanyagai a sinigrin nevű glikozid, továbbá zsíros olaj, nyálka stb. Mustárkészítéshez, olajnyerésre szappangyártáshoz, mustárflastrom és mustárpapír készítésére használják.