# 84. Hyoscyamus niger L. - Beléndek [Solanaceae - Burgonyafélék].

a: Virágos szár b: Terméses szárrészlet c: Mag (nagyítva) d: Csíranövény e: Tőleveles gyökér. | Kétéves, egyes változataiban egyéves növény, 30-100 cm magas. Az egész növény enyves-bozontos szőrű. Levelei ülők, öblös-karéjosak. A párta tölcséres, piszkos halványsárga, lilán erezett. Termése fedővel nyíló csalmatok. Magvai aprók, barnásak, bibircsesek. Euráziai faj, mely már Kelet-Ázsiába, Észak-Amerikába és Ausztráliába is behurcolódott. Nálunk szemetes, trágyás, törmelékes helyeken, utak mentén gyakori mérgező növény. Különösebb talaj- és éghajlati igénye nincs, de termesztése laza szerkezetű, televényben gazdag talajokon a legeredményesebb. Gyógynövényként már az ókorban használták. Hioszciamint, változó mennyiségben szkopolamin alkaloidot stb. tartalmaz. Szárított levele és magja szolgáltatja a drogot.