# 123. Carthamus tinctorius L. - Kerti pórsáfrány (Pórsáfrány, olajözön) [Compositae - Fészkesvirágzatúak].

a: Virágos szár és szártő b: Fészekvirágzat hosszmetszete c: Egy virág d: Kaszattermés (nagyítva) e: Érett fészekvirágzat f. Csíranövény. | Egyéves növény. Szára 40-120 cm magas, felső részében elágazó. Levelei 5-10 cm hosszúak, tojásdad alakúak, árhegyűek, tüskés fogúak, kemények. Fészkei gömbölydedek, több cm vastagok, a virágok narancssárgák, később lángvörösek. Termese 5-8 mm hosszú, fehér színű kaszat. Valószínűleg Kisázsióból, Elő-Indiából származik. Főleg a Földközi-tenger vidékén termesztik. Ősi festő- és olajnövény, már a régi egyiptomiak használták és Babiloniában, Szíriában, Palesztinában is ismerték. Mint olajnövényt elsősorban Egyiptomban és Abesszíniában termesztik. Magyarországon termesztése kismértékű. Virágaiból vörös festéket készítenek és fűszerként használják, levelei főzelékül is szolgálnak. Magja 20-22% olajat tartalmaz, mely étolajnak, a szappangyártáshoz és a festékiparban használatos. Olajpogácsája jó takarmány.