# 8. Sorbus domestica L. - Kerti berkenye (Fojtóska) [Rosaceae - Rózsafélék].

a: Virágos hajtás b: Téli rügyes hajtás c: Terméses hajtás d: Érett termés e: Mag (nagyítva) f: Csíranövény. | Vadon is termő, páratlanul szárnyasan összetett levelű, dús virágzatban álló fehér virágú, apró körte alakú termésű, lassan növő, magas termetű fa. Mediterrán-közép-európai faj, a Kaukázustól Kisázsián, Észak-Afrikán át Spanyolországig, a Balkánon át Közép-Magyarországig él. Nálunk a különféle tölgyestársulások szálanként növő faja. Inkább mészkedvelő, laza talajt kíván. Gyümölcsként hazánkban nemigen termesztik, mivel gyorsan pusztul és ezért nem piacképes. Eleinte fanyar ízű termése megbarnulva megpuhul és élvezhető, igen kellemes zamatú. Levét nagy csersavtartalma miatt gyümölcslevek derítésére, valamint gyümölcsborok zamatosítására használják. Fája igen kemény, szívós, ezért erősen igénybevett faalkatrészek esztergályozására használják.