# 23. Ribes uva-crispa L. var. sativum DC. - Egres (Köszméte) (Syn.: Ribes grossularia L. p. p.) [Saxifragaceae - Kőtörőfűfélék].

a: Virágos hajtás b: Terméses hajtás c: Virág (nagyítva) d: "Winhams Industrie" fajta bogyótermése, magja (nagyítva) e: "Szentendrei javított" fajta termése f: Csíranövény. | Tövises bokor, ágai gyakran még tüskések is. Tenyeresen tompán karéjos levelei kicsinyek. Sárgászöld virágai (1-3) rövid kocsányú fürtöt alkotna. Termése álbogyó, mely igen változatos szín, alak, nagyság, szőrözöttség szerint. Észak-Európától Észak-Afrikáig és a Kaukázusig honos. Nálunk sziklás erdőkben vadon is él. Angliában a XVI. században domesztikálták. Hazánkban házikertekben általánosan termesztik, gócpontjai Szentendre, Debrecen és Gyöngyös környékén alakultak ki. Nyitott, hűvösebb fekvéseket, nyirkos, középkötött talajt kíván. A szárazság iránt érzékeny. Bujtással, ritkábban oltással szaporítják. Főzésre, friss fogyasztásra, konzerv-célokra alkalmas, néhol bort is sajtolnak belőle. Több fajtában termesztik ("Szentendrei fehér", "Szentendrei piros" stb.).