# 172. Alopecurus pratensis L. - Réti ecsetpázsit [Gramineae - Pázsitfű-félék].

a: Virágzó szár és szártő b: Virágzó egyvirágú füzérke (nagyítva) c: Terméses füzérke (nagyítva). | Évelő, tarackos szálfű. Szára 60-100 cm magas, alul térdes. Levele 4-7 mm széles, színén fénytelen, fonákán fénylő. Nyelvecskéje rövid, zöldes és épszélű. Virágzata tömött, hengeres, csúcsa felé elkeskenyedő álfüzér. Meghajlítva az egyes füzérkék elválnak egymástól. A toklász szálkája 2-7 mm-nyire kiáll az egyvirágú füzérkéből. Euráziai faj. Nálunk ártéri réteken, kissé szikes laposokon, mocsárréteken, kaszálókon, hegyi réteken, lösz-, homok- és öntéstalajokon stb. megtalálható. Állományképző. Kiváló takarmánynövény, amely koraisága, jó sarjadzóképessége, nagy termése és kiváló tápértéke miatt sokfelé termesztett takarmányfű. Talajban nem válogatós. Nedvességet kíván, nagyon savanyú és mészszegény talajok kivételével mindenütt termeszthető. A sziket is, az elárasztást is jól elviseli. Termesztésre már Linné ajánlotta. Nálunk már az 1800-as években meghonosodott a termesztése. Külföldön behatóan foglalkoznak a nemesítésével is. Számos külföldi nemesített fajtája ismeretes.