# 137. Rumex acetosa L. var. hortensis Dierb. - Sóska (Kerti sóska) (2/3-ra kicsinyítve) [Polygonaceae - Keserűfű-félék].

a: Virágos szárcsúcs b: Mag (nagyítva) c: Gyöktörzs tőlevelekkel d: Csíranövény. Rumex scutatus L. - Szürke sóska (2/3-ra kicsinyítve). e: Virágos szárrészlet és szártő f. Csíranövény. | Évelő növény. Föld feletti hajtása csíkolt, levele hosszúkás, dárdás vállú. Összetett bogas fürtvirágzatában kétivarú és egyivarú porzós virágok vannak, tehát felemás virágú. A viráglepel 6-cimpájú, a 3 belső cimpa majdnem kerekded. Termése 3-élű makk. A mezei sóska (R. acetosa L., ssp. pratensis [Wallr.] Blytt. et Dahl) euráziai eredetű kozmopolita faj. A kerti sóska (var. hortensis Dierb.) vadon ismeretlen. A sóskát az ókorban mind a görögök, mind a rómaiak már ismerték és fogyasztották. A XVI. században Franciaországban levesek, mártások készítésére használják. Magyarországon a mezei sóska vadon igen elterjedt, a kerti sóska termesztése kis területre, inkább házikertekre szorítkozik. A savanyú kémhatású, humuszos, kötöttebb öntéstalajokat kedveli. Mint kora tavaszi zöldségfélének van jelentősége, fogyasztják azonban az egész év folyamán is. Újabban a konzervipar is forgalomba hozza mélyhűtve és püré formában. A szürke sóska évelő. Levelei kb. olyan hosszúak, mint szélesek, háromszögű-tojásdadok, szürkezöldek. Európai faj, csak szórványosan termesztik.