# 136. Atriplex hortensis L. - Kerti laboda [Chenopodiaceae - Libatop-félék].

a: Terméses ágrészlet b: A vöröslevelű változat (var. rubra L.) csíranövénye c: Három változat (var. rubra L. var. lutea Alef., var. hortensis) alsó levelei. | Egyéves, embermagasságra is megnövő, egylaki növény. Szórt állású levelei aránylag nagyok, hullámos felületűek. Alakjuk változó: többnyire szívesek vagy háromszögűek, dárdásvállúak, kissé fogazottak, a felsők hosszúkásak, épszélűek. Színük lombzöld, sárgászöld vagy sötétvörös, fiatalon lisztes bevonattal. Apró, egyivarú, zöldes virágai gomolyvirágzatba szorulók. Egymagvú termését két feltűnő, szíves vagy szíves-tojásdad előlevél burkolja. Mind virágai, mind termesei eltérőek egyazon növényen is. Valószínűleg a nálunk is honos dél-európai-közép-ázsiai Atriplex nitens Schkuhr fajból származik. Az ó- és a középkorban kiterjedten termesztették; a spenót elterjedése ma már erősen visszaszorította. Talajban nem válogatós. Rövid tenyészidejű, és az évnek csaknem minden szakában termeszthető. Főleg házikertekben termesztik zöldfőzelékként, a vöröslevelű változat kerti dísznövény. C-vitamin-tartalma a spenótéhoz hasonlóan magas, fehérje- és ásványianyag-tartalma pedig felülmúlja a spenótét. Előnye még a spenóttal szemben, hogy száraz, meleg talajokon is jól díszlik.