# 75. Salvia officinalis L. - Kerti zsálya [Labiatae - Ajakosak].

a: Virágzó növény b: Csésze szemben és oldalról (nagyítva) c: Csésze belseje 2 makkocskával (nagyítva) d: Makkocska e: Csíranövény. | 50-70 cm magas, szürkén molyhos félcserje. Virágzó hajtásai 20-30 cm hosszúak, levelei lándzsásak, aprón csipkés élűek. Virágzata 5-8 álörvből álló álfüzér. A párta ajakos, 2-porzójú, többnyire ibolya színű, 1,5-2 cm hosszú. Nyugat-mediterrán származású. Nálunk vadon nem nő, de néha a termesztésből kivadul. Az ókor óta igen kedvelt gyógy-, illóolaj- és dísznövény, ma már kisebb jelentőségű. Melegebb vidékeken, meszes kopárokon is termeszthető. Legjobban a jó táperőben levő, morzsalékos, közepesen agyagos talajokat kedveli. Levelei szolgáltatják a drogot, amely a legrégebben használt gyógyszerek egyike. Leveléből párolt illó olaját az illatszeripar használja. Helyenként kertekben dísznövényként is termesztik. Jó méhlegelőt ad.