# 160. Lolium multiflorum Lam. ssp. italicum (A. Br.) Volkart - Olaszperje (Szálkás perje, szálkás vadóc) (Syn.: Lolium italicum A. Br.; Lolium aristatum [Willd.] Lag.) [Gramineae - Pázsitfű-félék].

a: Szártő b: Virágzó szárak c: Érett toklász (nagyítva) d: Csíranövény. | Egy-kétéves, ritkán többéves elsőrendű szálfű. Magassága 40-90 cm, dús bokrú. Szára hengeres, érdes. Levele élénkzöld, fonákán fénylő, nyelvecskéje nagy, fülecskéi nagyok, szárölelők. Virágzata lapos füzér, a füzér gerince érdes. A toklász rendesen szálkás. Hazája Nyugat- és Dél-Európa, Észak-Afrika, Elő-Ázsia. Európában különben mindenütt megtalálható behurcoltan és elvadultan. Hazánkban is elterjedt utak mentén, gyomtársulásokban, szántóföldi vetésekben. Termesztésére a tápdús, melegebb talajok a legalkalmasabbak. Régi idők óta termesztik Lombardiában, ahol olyan dúsan fejlődik, hogy évente hatszor is kaszálják. Innen terjedt el a termesztése előbb Angliába, majd Európa más részeibe és Magyarországra is. Kiváló minőségű takarmányfű, igen gyorsan fejlődik, és már az első évben jó termést ad. Legnagyobb termését a második évben éri el. Kiválóan alkalmas kiritkult lucerna, lóhere vagy baltacim felülvetésére. Nemesítésével újabban nálunk is foglalkoznak, számos külföldi nemesített fajtája is ismeretes. Hazai elismert fajta a "Szarvasi 4.".