# 115. Citrullus lanatus (Thunbg.) Mansf. var. caffer (Schrad.) Mansf. - Görögdinnye (Syn.: Colocynthis citrullus [L.] 0. Ktze.) [Cucurbitaceae - Tökfélék]. "Marsovszky" fajta

a: Csíranövény b: Virágzó hajtás c: Érett termés d: Mag (nagyítva). | Egyéves, heverő szárú növény. Szára szögletes, erősen molyhos. Levele szeldelt, kerek öblű, szürkészöld. Virágai zöldessárgák, termése meglehetősen gömbös, nagy kabaktermés. Hazája: trópusi és Dél-Afrika. Minden melegebb tájon kultiválják. Az egyiptomiak és indiaiak ősidők óta termesztették. Európában a XVI. századig ismeretlen volt, Magyarországon csak a XVII-XVIII. század óta vették kultúrába. Legfontosabb dinnyetermő területeink a Duna-Tisza közén és a Tiszántúlon vannak. Termesztésére legalkalmasabb a középkötött, mélyrétegű vályog és homokos talaj, de jól fejlődik gyengébb homokon is. Nyersen fogyasztják, héját a konzervipar cukrozott gyümölcsként értékesíti, a fiatal terméseket az uborkához hasonlóan ecetbe rakják el és savanyúságként fogyasztják. Számos fajtája és változata ismeretes.