# 101. Brassica rapa L. em. Metzger var. rapa (L.) Thell. - Tarlórépa (Kerekrépa) (Syn.: Brassica campestris L. var. rapa Hartm.) [Cruciferae - Keresztesvirágúak].

a: "Félhengeres" fajta répateste b: "Fehérgömbös" fajta alsó levele és répateste. | Kétéves növény. Répateste fajtánként változó alakú és színű. Alsó levelei lantosak, a felsők szíves vállal szárölelők. Virágzata sátorozó fürt, a kinyílt virágok a bimbók felett állnak, sárgák. Termése 4-8 cm hosszú becő, jelentős csőrrel. Európai faj. Sokfelé termesztik és elvadul, így nálunk is szántókon, parlagokon stb. Igen régi kultúrnövény. Nálunk az ország nyugati csapadékos tájain étkezésre és takarmányozásra termesztik. Olajos magja lámpaolajnak alkalmas. Csak másodterményként érdemes vetni. Talaj tekintetében nem igényes. Vetésterületének nagysága igen ingadozó. Alakköre változatos.