# 78. Hyssopus officinalis L. - Izsóp [Labiatae - Ajakosak].

a: Virágos szárak, szártő és gyökérzet b: Levél (nagyítva) c: Párta felülről (nagyítva) d: Makkocska (nagyítva) e: Csíranövény. | Illatos félcserje, 50-80 cm magas, egyenes szára tövén fás, feljebb lágy, négyoldalú. Levelei lándzsásak, épszélűek. Virágzata 7-9-virágú álörvökből álló, egyoldalra néző álfüzér. Pártája ajakos, kék, ritkábban rózsaszínű vagy fehér. Nyugat-mediterrán származású. Nálunk mint kerti dísznövényt és drognövényt termesztik, könnyen el is vadul. Az ókor óta használatos, a középkorban sokkal nagyobb volt a jelentősége, mint ma. Napos, meleg fekvésű, meszes talajokon díszlik a legjobban. Mély fekvésű területek nem alkalmasak a termesztésére. Az illóolaj-tartalmú drogot a fűszeres, kissé kámforra emlékeztető illatú és keserű ízű virágzó hajtásai szolgáltatják. Jellegzetes ízénél fogva a likőriparban is alkalmazzák. Emellett jó mézelő növény és kerti dísznövény is, mindhárom színváltozatában egyaránt.