# 57. Pimpinella anisum L. - Ánizs [Umbelliferae - Ernyősvirágzatúak].

a: Virágos és terméses szár b: Gyökér, alsó levéllel c: Részterméske hátsó és hasi oldalról (nagyítva) d: Csíranövény. | Egyéves, 20-60 cm magas, felül elágazó növény. Első, legalsó levelei hosszú nyelűek, épek, mélyen fűrészeltek, a felsőbb levelei fokozatosan hasogatottak vagy szeldeltek, a felsők szálas-lándzsás levélkéjűek. Virágzata 8-10-sugarú összetett ernyő. Sziromlevelei fehérek. Termése széles tojásdad, aprón pelyhes ikerkaszat. Hazája Délkelet-Európa és Egyiptom környéke. A Földközi-tenger vidékén ősrégi kultúrnövény. Nálunk ritkán termesztik. Napos fekvésű, meleg, széltől védett, páradús helyeken, táperős középkötött talajon fejlődik a legjobban. Termése 1,5-3% illó olajat tartalmaz, melynek fő alkatrésze az "anethol". Illó olaját a gyógyászatban és a likőrgyártásnál használják. Termése ismert háztartási fűszer, a cukrászipar is használja.