# 63. Valeriana officinalis L. - Orvosi macskagyökér [Valerianaceae - Macskagyökér-félék].

a: Virágos hajtás b: Leveles szárrészlet c: Gyöktörzs d: Virág (nagyítva) e: Termés (nagyítva) f: Csíranövény. | Évelő. Gyöktörzse rövid, belőle nagy számmal erednek 10-15 cm hosszú gyökerei; néha tarackokat is fejleszt. Szára 60-110 cm magas. Levelei átellenesek, páratlanul szárnyaltak, levélkéi keskenyek. Virágzata végálló, erősen elágazó bogernyő. A virág pártája csöves-tölcséres, 3-porzójú, fehér vagy pirosló, termése egymagvú lapos makk, csúcsán bóbitával. Euráziai faj. Nedves, ligetes helyeken, irtásokban és szárazabb erdős helyeken gyakori. Az ókorban "Phu" néven ismerték és kiváló gyógyszerként használták. Észak-Angliában régente kedvelt konyhai fűszernövény volt. Németországban rendszeresen termesztik mint gyógynövényt, újabban nálunk is. Félárnyékos helyeken jól fejlődik. Fő hatóanyaga az erős szagú gyöktörzsből és gyökérzetből előállított illó olaj, mely kitűnő idegnyugtató hatású. Jellemző szagát a szabad izovaleriánsav okozza.