# 127. Scorzonera hispanica L. - Spanyol pozdor (Feketegyökér) [Compositae - Fészkesvirágzatúak].

a: Virágos szárrészlet b: Alsó levél c: Függőleges gyöktörzs ("feketegyökér, télispárga") d: Terméses fészekvirágzat e: Kaszattermés bóbitával f: Csíranövény. | Évelő. Karós gyöktörzse kívül sötétbarna, belül fehér, csíkos, és töréskör tejnedv folyik belőle. Fészkes virágzata sárga nyelves virágokból áll. Termése fehéressárga, bóbitás kaszat. Pontusi-mediterrán faj, mely nálunk mész-dolomit sziklagyepekben, száraz talajokon vadon sokfelé előfordul. A termesztett alak valószínűleg Dél-Európából származik. Mint gyógynövényt először Spanyolországban termesztették, 1600-tól Franciaországban főzelékként fogyasztják. Termesztése tápanyagban gazdag talajt igényel. Nálunk elég szórványosan és jelentéktelen mértékben termesztik.