# 66. Gossypium hirsutum L. - Gyapot [Malvaceae - Mályvafélék].

a: Virágos ág b: A virág, elvirágzás utáni állapotban c: Gyapjas szőrű mag (nagyítva) d: Csíranövény e: Szártő gyökérzettel f: Fiatal toktermés g: Érett (felnyílt) toktermés. | Egyéves. Levelei 3-5-karéjúak, a karéjok épszélűek. A virágok levélhónaljiak, 5-szirmúak, fehérek, külső csészéjük 3 nagy, széles, bevagdaltan fogas levélből áll. A toktermésben a magvakat 1,5-4 cm hosszú, gyapjas szőrök burkolják. Hazája Mexikó. Amerika felfedezése idején már igen elterjedt volt az újvilági gyapotfajok termesztése. Az óvilági gyapotot (Gossypium herbaceum L.) Indiában már időszámításunk előtt kétezer évvel termesztették. Ma a világ gyapottermésének több mint felét az USA adja. Magyarországon mintegy másfél évszázada foglalkoznak a gyapot meghonosításával, melegebb években több-kevesebb sikerrel. A hűvösebb évjáratokban azonban az eredmények igen kedvezőtlenek voltak. Nemesítésével is foglalkoztak. Jelenleg Magyarországon nem termesztik, csak fajtagyűjteményekben tartják fenn. Maghéjszőrei - tiszta cellulóztartalmukkal - szolgáltatják a textilipar pamutanyagát, továbbá a vattát, ezenkívül gyógyászati és egyéb célokra is alkalmasak. Magja olajtartalmú.