# 24. Ribes sylvestre Mert. et Koch - Kerti ribiszke (Ribiszke, ribizli) (Syn.: Ribes rubrum L. p. p.) [Saxifragaceae - Kőtörőfűfélék].

a: Virágos szárrészlet (kicsinyítve) b: Virág felülről (nagyítva) c: Virág hosszmetszete (nagyítva) d: Terméses szárrészlet (kicsinyítve) e: "Szentendrei fehér" terméses fürtje. Ribes spicatum Robs. - Vörös ribiszke (Syn.: Ribes rubrum L. p.p.). f: Virágfürt (kicsinyítve) g: Virág hosszmetszete (nagyítva) h: Terméses szárrészlet (kicsinyítve) i: Téli rügyes hajtás k: Bogyó keresztmetszete (nagyítva) l: Mag (nagyítva) m: Csiranövény. | A Ribes sylvestre és a R. spicatum-ból származó fajtákat foglalta össze Linné R. rubrum néven. A ribiszke tövistelen cserje. Levelei tenyeresen karéjosak. Sárgászöld virágai laza fürtben állnak. Álbogyótermése többnyire vörös színű. A Közép- és Nyugat-Európában honos 2 fajból Angliában, Franciaországban és Belgiumban a XV-XVI. században domesztikálták. Nálunk a XVII. században már elterjedt, főleg házikertekben és szőlőköztesként. Nagyobb mértékben a Dunazug Duna-melletti községeiben, továbbá Gyöngyös, Esztergom, Sopron és Kőszeg környékén termesztik. Talaj iránt kevéssé igényes. Bujtással, dugványozással, ritkábban oltással szaporítják. Bogyótermését frissen és főzve fogyasztják, lekvár- és borkészítésre, valamint konzervipari célokra is értékes gyümölcs. Vannak piros és fehéres (sárgás) gyümölcsű fajtái.