# 58. Foeniculum vulgare Mill. - Édeskömény [Umbelliferae - Ernyősvirágzatúak].

a: Virágos szár b: Fiatal növény szártöve c: Ernyőcske, fiatal termésekkel d: Részterméske hátulról (nagyítva) e: Csíranövény. | Évelő, de kultúrában többnyire csak 2-3 éven át termesztik. Szára 1-2 m magas, dúsan elágazó. Levelei többszörösen szárnyaltak, hüvelyük nagy. Levélkéi vékony szálas-fonalasak, kopaszak, színükön csatornásak. Összetett ernyős virágzata legtöbbször 10-13-sugarú, sem gallérja, sem gallérkája nincs. A szirmok sárgák, befelé hajlók. Ikerkaszat-termése hosszas-hengeres, hegyesedő, a részterméske 5-bordájú. Mediterrán származású növény, hazánkban olykor elvadulva fordul elő. Az ókor óta termesztik, nálunk is több helyen művelik. Melegigényes, de hazai viszonyok között is jól termeszthető. Talajban nem válogatós, de legjobban a mélyrétegű, cukorrépát termő vályogtalajokat kedveli. Homokon és hideg talajokon könnyen kifagy. Illó olaját, melynek 50-60%-a anethol, sokféle gyógyszerkészítményben alkalmazzák. Emellett ánizs illatú termése fűszer, melyet savanyúságok, kenyér, főzelék, konzervek, likőrök stb. ízesítésére használnak. Van egyévesként termesztett fajtája is (var. azoricum [Mill.] Thell.), melynek levélalapjai a nyél alsó részével együtt a földben vannak, halványak, hagymaszerűen megvastagodottak, spárgaszerűen elkészítve vagy nyersen fogyaszthatók.