# 171. Phleum pratense L. - Réti komócsin [Gramineae - Pázsitfű-félék].

a: Szártő egy álfüzérrel b: Terméses álfüzér c: Füzérke (nagyítva) d: Toklászok szemterméssel (nagyítva). | Évelő, lazán bokros növésű szálfű. Szára egyenes, 50-90 cm magas, alján kissé megvastagodó. A levéllemez a levélalapnál kiszélesedő. Nyelvecskéje hosszú, fehér, hegyes. Virágzata 6-30 cm hosszú, sűrűn összeálló, hengeres álfüzér. Meghajlítva az egyes füzérkék nem válnak el egymástól. A toklász szálkája 2-5 mm hosszú. Circumpoláris faj. Hazánkban gyakori hegyi kaszálóréteken, zöldlegelőkön, homoki és mocsárréteken stb. Elsőrendű takarmánynövény. Termesztésére üde, agyagos, középkötött talaj a legjobb. Nedvességigényes. Termesztése Észak-Amerikában a XVIII. században kezdődött, majd Angliában, Németországban termesztik, innen jut el termesztése hazánkba is. Nemesítésével is többfelé foglalkoznak. Nálunk is nemesített fajták vannak köztermesztésben.