# 73. Rosmarinus officinalis L. - Rozmaring [Labiatae - Ajakosak].

a: Szártő, meddő és virágos hajtás b: Virág szemben (nagyítva) c: Csésze oldalról (nagyítva) d: Csíranövény e: Makkocska (nagyítva). | Igen illatos, fehéren molyhosodó ágú félcserje. Levelei lándzsa alakúak. A virágzat végálló, leveles álfüzér, pártája ajakos, halványkék. Mediterrán származású, de az enyhe telű északibb országokban is kultiválják. Magyarországon könnyen kifagy, többnyire csak védett helyeken telel át, takarással vagy hidegházban teleltetéssel óvják. Az ókor óta ismert, a középkorban nagyon kedvelt gyógynövény volt, ma inkább dísz- és illatszer-növény. Laza humuszos talajon termeszthető, sok öntözést kíván. Dugványozással szaporítják. Levelei 1-2% illó olajat tartalmaznak. Az első desztillált parfüm, az "Aqua Reginae Hungaricae" (XVI. század) rozmaringvirágból és alkoholból készült. Leveleit konyhafűszerként is alkalmazták, azonkívül a népi gyógyításban is, mind külsőleg, mind belsőleg használták.