# 131. Spergula arvensis L. var. sativa (Boenningh.) Mert. et Koch - Csibehúr [Caryophyllaceae - Szegfűfélék].

a: Virágzó növény b: Levelek színe és fonákja (nagyítva) c: Csíranövény d: Töktermés (nagyítva) e: Mag (nagyítva). | Egyéves növény. Magassága általában 10-40 cm, bár egyes alakjai 1 m magasságot is elérnek. Levelei látszólag örvösen állnak, szálasak, fonákukon barázda fut végig, enyvesen mirigyesek. Virágzata 20-25 virágból álló bogernyő, szirmai fehérek. Termese gömbös-tojásdad tök. Kozmopolita faj, Magyarországon is honos. Kultúrába vétele az ókorig nyúlik vissza. Homokvidékeken, így nálunk Somogyban és a Nyírségben termesztik. Inkább a mészben szegény, savanyúbb talajokat kedveli. Kis hozamú, de jó minőségű takarmánynövény. Mint zöldtakarmány, főleg a tejelő állatok tejelését segíti elő. Darált magja jó abraktakarmány, mert sok olajat és fehérjét tartalmaz.