# 71. Phacelia tanacetifolia Benth. - Mézontófű (Facélia) [Hydrophyllaceae - Mézontófű-félék].

a: Virágos szár és gyökér b: Csíranövény c: Makkocskák (nagyítva) d: Kinyílt virág felülről (nagyítva). | Egyéves, érdes szőrű, 40-90 cm magas növény. Levelei 1-2-szeresen szárnyasan szeldeltek, 9-17 bevagdalt fogas szelettel. A virágzat kunkorodó, füzérszerű. Virága világoskék vagy halványlilás, a pártából hosszan kiálló porzókkal. Hazája Kalifornia. Nálunk alig félévszázados múltja van. Eredetileg mint korai zöldtakarmánynövényt hozták be, azonban nem vált be, mert bár talaj tekintetében nem válogatós, de hozama kevés. Annál jobban bevált viszont mesterséges méhlegelőnek. Kitűnő tulajdonsága a rendkívül gyors fejlődése, úgyhogy kedvező viszonyok között már a vetés után 6-8 héttel megjelennek virágai, és rendkívül dús mézelése hetekig eltart.